《七言送沈景休知常州》
宋代·沈遘

叠鼓翻波汴流响，双旌照地秋日晴。兰陵使君下斋舸，都门送客冠盖倾。

使君去从金马署，颜朱发漆意气横。十年待诏困囊粟，千骑乞得专名城。

城居虽小地乃大，物众力薄俗喜争。惠穷迁暴各有术，从来治者难其平。

使君才勇固自许，一州讵足烦神明。从容谈笑期月尔，坐听道路传能声。

教行民服已无事，乘时豫乐与众并。惠山荆溪两秀绝，丹毂画隼当春行。

还有歌诗写高兴，宾客谁许从唱赓。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。